Lancaster 'beter' breier ná mislukking | Netwerk24
11 Januarie 2019 13:56
Engeland se voormalige afrigter Stuart Lancaster meen die Rose se katastrofale Wêreldbeker-veldtog in 2015 het van hom 'n beter leier gemaak.
Stuart Lancaster / Foto: Getty Images
Die 49-jarige Lancaster is deur die Engelse Rugbyunie gepos nadat die Rose op eie bodem nie verder as die groepfase kon vorder nie.
Hy het sedertdien goed gevaar as senior afrigter van Leinster, met die Ierse span wat verlede jaar die Europese Kampioenebeker gewen het.
"Mislukking is deel daarvan om 'n goeie leier te wees," sê hy.
"Die beste leiers gebruik die teleurstelling van hul mislukking om hulle te motiveer. Ek het op die openbare verhoog misluk en dis wat van my 'n beter afrigter gemaak het."
Lancaster word wyd geloof vir sy werk by Leinster en hy meen die vestiging van 'n sterk identiteit met plaaslike spelers was deurslaggewend daarin.
"Toe ek by Leinster aangesluit het, het ek vir die spelers gesê daar gaan nie 'n span wees met 'n beter rekord as Leinster nie. Ek wou die spelers kry om te glo dat ons die Europese Kampioenebeker kon wen," sê hy.